钦定古今图书集成/明伦汇编/氏族典/第043卷 > 《廖用贤尚友录》 > 师服
## 钦定古今图书集成/明伦汇编/氏族典/第043卷 > 《廖用贤尚友录》 > 师服

按《春秋臣传》：师服，晋大夫也。初，晋穆侯之夫人姜氏以条之役生太子，命之曰仇。其弟以千亩之战生，命
之曰成师。师服曰：“异哉，君之名子也！夫名以制义，义
以出礼，礼以体政，政以正民，是以政成而民听，易则
生乱。嘉耦曰妃，怨耦曰仇，古之命也。今君命太子曰
仇，弟曰成师，始兆乱矣。”惠之二十四年，晋始乱，故封
桓叔于曲沃。师服曰：“吾闻国家之立也，本大而末小，
是以能固。故天子建国，诸侯立家，卿置侧室，大夫有
贰宗，士有隶子弟，庶人、工、商各有分亲，皆有等衰。是
以民服事其上而下无觊觎。今晋，甸侯也，而建国，本
既弱矣，其能久乎！”卒如其言。